Uredba Komisije (ES) št. 2208/2002

z dne 12. decembra 2002

o določitvi podrobnih pravil za uporabo Uredbe Sveta (ES) št. 814/2000 o ukrepih za informiranje v zvezi s skupno kmetijsko politiko

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 814/2000 z dne 17. aprila 2000 o ukrepih za informiranje v zvezi s skupno kmetijsko politiko [1] in zlasti člena 9 Uredbe,

ob upoštevanju naslednjega:

(1) Glede na izkušnje, pridobljene v letih 2000, 2001 in 2002, je treba spremeniti podrobna pravila za uporabo Uredbe (ES) št. 814/2000, ki so določena v Uredbi Komisije (ES) št. 1557/2001 [2], kakor je bila spremenjena z Uredbo (ES) št. 1366/2002 [3], da bi izboljšali shemo. Zaradi obsega potrebnih sprememb in da bi vsem zainteresiranim zagotovili preglednost, je treba Uredbo (ES) št. 1557/2001 nadomestiti.

(2) Uredba (ES) št. 814/2000 določa vrsto in vsebino ukrepov za informiranje v zvezi s skupno kmetijsko politiko.

(3) Razpis za zbiranje predlogov je najučinkovitejši in najpreglednejši način zagotovitve, da za nepovratna sredstva, predvidena v Uredbi (ES) št. 814/2000, izve najširša javnost ter so izbrani najboljši ukrepi.

(4) Pogoje za upravičenost prosilcev, razloge za izključitev, splošna merila za izbiro ukrepov in merila za dodelitev nepovratnih sredstev iz člena 3(2) Uredbe (ES) št. 814/2000 je treba podrobno določiti.

(5) Pri predplačilu nepovratnih sredstev je treba nujno zagotoviti bančno garancijo v enakem znesku, da bi zaščitili finančne interese Skupnosti.

(6) Zaradi omogočanja dostopnosti do razpoložljivih sredstev največjemu številu možnih prejemnikov mora biti stopnja sofinanciranja, ki presega 50 %, izjema.

(7) Komisija sestavi seznam upravičencev in ukrepov za informiranje, ki se financirajo. Za določitev pravic in obveznosti, ki izhajajo iz odločitev o dodelitvi nepovratnih sredstev, sklene Komisija sporazum z upravičencem. Vsak sporazum mora vsebovati izrecne določbe v zvezi s pravico Komisije do opravljanja preverjanj.

(8) Obveščanje Odbora za Evropski kmetijski usmerjevalni in jamstveni sklad (EKUJS), ustanovljenega na podlagi Uredbe Sveta (ES) št. 1258/1999 z dne 17. maja 1999 o financiranju skupne kmetijske politike [4], o ukrepih, financiranih po tej uredbi, bo olajšalo usklajevanje ukrepov, ki jih izvajajo države članice s tistimi, ki jih podpira Skupnost.

(9) Ta uredba naj začne veljati takoj ob upoštevanju rokov za objavo razpisa za zbiranje predlogov.

(10) Ukrepi, predvideni s to uredbo, so v skladu z mnenjem Odbora za EKUJS –

SPREJELA NASLEDNJO UREDBO:

Člen 1

Področje uporabe

Ta uredba določa podrobna pravila izvedbe ukrepov za informiranje o skupni kmetijski politiki v obliki programov dela in posebnih ukrepov, upravičenih do nepovratnih sredstev Skupnosti iz člena 2(1)(a) in (b) Uredbe (ES) št. 814/2000.

Člen 2

Opredelitve pojmov

V tej uredbi:

(a) "posebni ukrepi za informiranje" iz člena 2(1)(b) Uredbe (ES) št. 814/2000 pomenijo informativne dogodke, omejene v času in prostoru ter izvedene na osnovi enotnega proračuna;

(b) "letni programi dela" iz člena 2(1)(a) Uredbe (ES) št. 814/2000 pomenijo niz dveh do petih posebnih ukrepov za informiranje;

(c) "ukrepi za informiranje" pomenijo posebne ukrepe za informiranje in enoletne programe dela.

Člen 3

Razpis za zbiranje predlogov

Komisija do 31. julija vsako leto objavi v Uradnem listu Evropskih skupnosti razpis za zbiranje predlogov v zvezi z ukrepi za informiranje, ki med drugim podrobno navaja prednostne teme, vrste ukrepov in ciljne skupine, sredstva za njihovo izvedbo, skrajne roke za predložitev predlogov, obdobje, ki je dovoljeno za izvedbo aktivnosti, povezanih z ukrepi, pogoje za upravičenost, merila za izbiro in dodelitev sredstev, upravičene stroške ter metode za ocenjevanje vlog za dodelitev nepovratnih sredstev.

Za leto 2002 se razpis za zbiranje predlogov objavi najpozneje do 31. decembra 2002.

Člen 4

Merila za upravičenost prosilcev

1. Organizacije in zveze iz člena 2(1)(a) Uredbe (ES) št. 814/2000 morajo izpolnjevati naslednje pogoje:

(a) da so zasebniki; pri organizacijah ali združenjih, ki se združujejo z drugimi organizacijami ali združenji, morajo biti zadnji prav tako zasebniki; kadar se letni program dela izvede v partnerstvu, morajo biti tudi partnerji zasebniki;

(b) da delujejo neprofitno;

(c) da imajo sedež v državi članici najmanj dve leti.

2. Zainteresirani iz člena 2(1)(b) Uredbe (ES) št. 814/2000 morajo biti pravne osebe, zakonito ustanovljene v državi članici vsaj dve leti.

3. Kadar sporazum iz člena 8 predvideva predplačilo nepovratnih sredstev, prosilec preskrbi bančno garancijo v enakem znesku v skladu z vzorcem, ki ga določi Komisija.

Ta garancija ni potrebna, kadar je prosilec javna ustanova.

Člen 5

Razlogi za izključitev prosilcev

Nepovratna sredstva se ne smejo dodeliti prosilcem, ki so med dodelitvenim postopkom v eni od naslednjih okoliščin:

(a) so bodisi v stečaju bodisi v postopku likvidacije, v sodnem postopku prisilne poravnave, so sklenili dogovor z upniki, so opustili poslovno dejavnost, so v postopku, ki je povezan s temi zadevami, ali so v katerikoli podobni okoliščini, ki izhaja iz sorodnega postopka, določenega z nacionalno zakonodajo ali predpisi;

(b) so bili s pravnomočno sodbo obsojeni za prestopek v zvezi z njihovim poklicnim ravnanjem;

(c) so bili spoznani za krive resnega poklicnega prekrška, dokazanega na katerikoli način, ki ga naročnik lahko utemelji;

(d) niso izpolnili obveznosti v zvezi s plačilom prispevkov za socialno varnost ali plačilom davkov v skladu z določbami zakonodaje bodisi države, v kateri imajo sedež, bodisi države naročnika ali države, kjer naj bi se pogodba izvedla;

(e) so bili s pravnomočno sodbo obsojeni za goljufijo, korupcijo, vpletenost v kriminalno organizacijo ali katero koli drugo ilegalno dejavnost, ki škoduje finančnim interesom Skupnosti;

(f) je bilo ugotovljeno med drugim postopkom dodelitve javnega naročila ali postopkom dodelitve nepovratnih sredstev, ki se financira iz proračuna Skupnosti, da so resno kršili pogodbo z neizpolnitvijo svojih pogodbenih obveznosti;

(g) so zavestno oddali lažne izjave med zagotavljanjem zahtevanih podatkov.

Člen 6

Merila za izbiro in dodelitev sredstev za ukrepe

1. Za izpolnitev pogojev za financiranje Skupnosti morajo prosilci predstaviti svoje tehnične in finančne zmogljivosti.

2. Nepovratna sredstva se dodelijo na osnovi meril, ki zadevajo kakovost ponudbe in stroškovno učinkovitost, kakor je opredeljeno v razpisu za zbiranje predlogov.

Člen 7

Stopnja financiranja

1. Najvišja višina financiranja Skupnosti za ukrepe, izbrane za financiranje, je 50 % upravičenih stroškov.

2. Za vsak poseben ukrep za informiranje se lahko najvišja višina financiranja Skupnosti na prošnjo prosilca zviša do 75 % upravičenih stroškov, kadar je to izjemnega pomena, kakor je opredeljeno v razpisu za zbiranje predlogov.

Člen 8

Sporazum

1. Komisija sestavi na osnovi meril, ki jih določata ta uredba in razpis za zbiranje predlogov, seznam uporabnikov financiranja Skupnosti ter zneskov, ki naj se dodelijo.

2. Pravice in obveznosti, ki izhajajo iz odločitve Komisije o dodelitvi nepovratnih sredstev, so v skladu s sporazumom med Komisijo in uporabniki.

Člen 9

Nepovratna sredstva na letni osnovi

Nepovratna sredstva se dodelijo le za eno leto in ne dajejo nobenih pravic za naslednja leta, tudi takrat ne, kadar je zadevni ukrep del večletne strategije.

Člen 10

Obveščanje Odbora za EKUJS

Odbor za EKUJS se uradno obvesti o:

(a) vsebini razpisa za zbiranje predlogov pred njegovo objavo;

(b) posebnih ukrepih za informiranje in letnih programih dela, ki so jim dodeljena nepovratna sredstva;

(c) aktivnostih, izvedenih na pobudo Komisije, kakor je določeno v členu 2(1)(c) Uredbe (ES) št. 814/2000.

Člen 11

Obveščanje javnosti

Seznam upravičencev in ukrepov za informiranje, ki se financirajo po tej uredbi, ter zneski in stopnje višine podpore se vsako leto objavijo v Uradnem listu Evropskih skupnosti.

Člen 12

Razveljavitev

1. Uredba (ES) št. 1557/2001 se razveljavi. Še naprej se uporablja v zvezi z ukrepi za informiranje, ki jih je Komisija odobrila pred začetkom veljavnosti te uredbe.

Člen 13

Začetek veljavnosti

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. decembra 2002

Za Komisijo

Franz Fischler

Član Komisije

[1] UL L 100, 20.4.2000, str. 7.

[2] UL L 205, 31.7.2001, str. 25.

[3] UL L 198, 27.7.2002, str. 29.

[4] UL L 160, 26.6.1999, str. 103.

--------------------------------------------------